정조 16년 · 목
敎曰三南潛行繡啓欲待考績後使之回啓矣今番則繡行果能潛蹤往來云栍邑諸倅疵政之上聞渠輩俱未聞知雖欲贖愆於來效其勢似難且觀近日道伯之一味闔眼諸倅之知畏尤未可必今下繡啓中可以稟處者先爲抄出回啓吏曹判書徐有隣啓言湖南繡啓中全州判官趙翼鉉簿牒揮却訟民自退大處劇務反若閑局白羽麻骨粗糠等屬分定收錢民受其害云萬頃縣監柳河喆年少生疏酒又害政捧糴之際不分精麤云南原府使徐琢修聽訟雖明午醉妨事軍政糴政俱無可稱云求禮縣監李在天文短聽吏治掩挾裨云任實縣監李潤瑞莫察吏奸民隱間有憑公侵漁云鎭安縣監朴華源衰憒之中房嬖干政云金溝縣令韓弘裕每事必問於鄕所吏屬橫行於村里云玉果縣監朴東俊耳聾眼暗觸處昏憒儒講校射有名無實云南平縣監宋欽書觴政不斷客氣間作云淳昌郡守柳河源雖欲有爲專昧頭緖畏吏畏民無一施措云光州牧使李鼎運越境課士欲行旋止而以此反啓鄕爭之端云高山縣監兪漢輔柔善旣過瑣謗亦多云茂朱府使趙時淳杖能束吏嬖或招謗云扶安縣監李福潤柔固害事法能知畏云興德縣監趙華錫詳明之弊反歸自用云昌平縣令趙光存多懶少勤云潭陽府使李惟稱志則願治政或委鄕云海南縣監李運春災年糴弊莫察紊亂而間有道路之浮謗云泰仁縣監趙鎭奎匠無遊手吏或售奸云光陽縣監李祖範新到之初已多浮謗云錦山郡守徐日輔別無毀譽間多昏憒云朴東俊宋欽書李鼎運李福潤趙華錫趙光存李惟稱趙鎭奎李祖範徐日輔雖有疵政不至已甚姑先從重推考趙翼鉉柳河喆徐琢修李在天李潤瑞朴華源韓弘裕柳河源兪漢輔趙時淳李運春其所論列多著不治請令該府爲先拿問處之其餘守令別無優異之績者今姑置之敎曰先令回啓欲觀來頭之意推拿竝姑置之過麥秋後令新伯將此繡啓更考實績有痛改之新效則雖褒無妨依舊者論理分等請罪而此係拔例之擧十分淬勵無或拘於顏私無或憚於勢閥事行會該道以此擧條書付宣化堂壁以待新伯到任仍令各其守令知所改勉莫或更犯○有隣啓言湖西繡啓中牙山縣監李義文束吏不猛捧稅有怨云石城縣監金復光治或昧方誠足有爲云尼城縣監韓世裕疏於戢猾事多衰憒云恩津縣監徐重修官隸之出村莫能禁戢災田頹戶鄕任替行云舒川郡守李迪若不鞭榮難期奉法云保寧縣監吳正根志切愛民醉或嗜諧云海美縣監申啓文爲治漸不如初云泰安縣監韓永逵生處向熟且觀來效云瑞山縣監鄭時采愛憎之際扶抑太偏訟民稱冤疵謗多聞云結城縣監朴尙春損體之說至今喧騰云文義縣令洪大顯過仁欠剛事成偏聽云淸州牧使李樂培驟聞頗稱勤勵細考未見實績云忠州牧使鄭東閔昔稱剛核今占便宜鉅牧凡事無異癏曠云淸風前府使洪喜榮病或難强治固無疵而道臣狀罷在於頑民登山之餘適中其願有關後弊云金復光吳正根申啓文洪大顯疵政旣不至於太甚姑先從重推考韓永逵到任未久毀譽不論今姑置之李羲文韓世裕徐重修李廸鄭時采朴尙春疵政論列如此不可置而不論竝令該府拿問處之李樂培鄭東閔大處熟手別無顯績或欠懋實或涉任便亦爲拿處其餘守令之褒啓者及無優異之蹟者今姑置之以觀來頭淸風前府使洪喜榮疾病有無雖未可知而民人登山若係奉公任怨之事則道臣狀罷之適中頑民之願云者誠如繡啓本事之顚末病狀之輕重狀罷之緣何委折請更令道臣從實報來後稟處敎曰先令回啓以道伯之太欠嚴猛而邑倅不能知懼也觀於淸忠兩倅之謂朝廷可欺他餘殘郡何足責也近來繡衣之露蹤爲辱命之端使之潛往潛來如是之故未及出道其所勘罪亦不可如例爲之且思之新倅未必如舊宰則尤莫如姑且含垢俾各圖新然又依舊者分等査處於麥秋之後亦無不可諸守令推拿竝姑置之一味闔眼之道伯爲先從重推考依湖南例過麥秋後右錄諸倅勤慢拔例別具狀聞後錄論列道伯擧行之勤慢亦當別遣繡衣時加考察此乃爲小民夙宵一念不敢自逸必欲使邑邑倅倅十分淬勵之意也苟有飭勵之效則豈不勝幾萬石賑穀乎令廟堂拔例嚴飭○有隣啓言嶺南繡啓中尙州牧使李趾采過於柔善政或偏失鄕奸莫察客弊又甚云晉州牧使朴宗厚雖曰老鍊終欠剸理云星州牧使李命杰醉杖宜戒吏奸莫戢云河東府使李謙會愛民之誠漸不如初云蔚山府使李敏亨憑藉統貿幻弄穀簿上京負卜之路費亦從此出以爲釣沽彌縫之計云金山郡守李性淳臺役取怨倉穀招謗午醉旣多害事門孼從而干政云昆陽郡守宋綸源新叨畏縮全昧向方云三嘉縣令鄭在中近頗斷飮庶或寡過云興海郡守權琇初政昧事多聽吏鄕云玄風縣監洪大默治事從寬政或委校云昌寧縣監李義福倉貿容手民思舊倅云漆原縣監成彥霖太無料量云熊川縣監金輔明從事彌縫云咸安郡守沈鏔臨瓜謗言專出於固結巡幕少解畏戢之致云鎭海縣監成道鍾旣昧治規又事濫刑云慶州府尹姜彝正柔懦之政旣欠剸理倉厫之間無難那移云宜寧縣監南麟耇三載居官尙昧治法名曰剛猛實則昏憒云眞寶縣監金獻祚如斗之邑旣多瑣謗穀簿且紊無意釐改云固城縣令元永龜爲治非不誠勤而奸猾不戢害及蔀屋云金海府使李文喆政令輒多疏忽宿弊難期蘇捄云比安縣監趙亨逵老昏健忘懶於臨民獄弊莫察吏奸不戢云順興府使許晪事或輕率剖決間有錯誤云草溪郡守尹昇東春間開賑多委吏手云朴宗厚李謙會宋綸源鄭在中成彥霖金輔明沈鏔許晪論列疵政不至太甚姑先從重推考李趾采李命杰李敏亨李性淳權琇洪大默李義福成道鍾姜彝正南麟耇金獻祚元永龜李文喆趙亨逵尹昇東罪過雖有淺深之不同繡啓旣如此有難仍置竝令該府拿問處之純褒守令一人實績誠如繡啓則畢賑後如有道啓之登聞者其餘守令之別無毀譽者請今姑置之以觀前頭敎曰按節之地若有誠心對揚之效則何故而分送執斧之人霖瀹冰雪旣送又送而又令潛往潛來以後啓較前啓必取兩言之無錯然後回啓乎到今渠輩雖欲發明恐無其路然許多疵政只令拈論一段者亦出於綽示餘地俾圖自新也況潛行繡啓異於出道前此已例多不直勘今亦不可異同又或渠輩能悉心刻意有刮目之效則豈不愈於徒有迎送之弊以新未必勝於舊乎由前由後更觀無妨以此擧條嚴飭行會先自道伯快知從前昧然之罪仍又遍令諸倅知之限麥秋以其勤慢依兩湖所下批旨拔例區別論理狀聞仍敎曰該道弊瘼仍爲條陳○有隣啓言其一巨濟府漁稅船稅之自統營勒捧事也漁鹽船稅之限一萬兩劃付統營者寔出於朝家軫念重閫之意而帥臣間多抛棄漁場船主之自官賣買勿禁帖之代用掌標方物鹽官之生魚勒稅此等弊瘼不一而足本官之買得漁箭雖曰一時捄急難保永久無弊巨濟如此他邑之統營句管處可推而知所當還付各其官勿令統營句管待其捧稅以錢給代而非但鎖刻有嫌朝廷命令不行於一統帥而還付守令大關事體以此分付道臣毋論巨濟與他邑統營句管漁鹽船稅之因統營生弊者或往復帥臣或直加勘斷劃卽釐正後狀聞事請分付敎曰百人雖襲謬此帥先思圖報之方然後可副特畀之意而幺麼取剩之利害其敢一任舊習乎嶺南雖曰無道伯久矣此等處亦何默默云乎以此擧條各別嚴飭使之劃一釐正後斯速狀聞有隣啓言其一統營錢代米租還作錢取剩而如或價歇則稱以移轉運賣於穀貴邑事也統營非生穀之地而將士支放折皮殆過一萬八千石故朝家不得不許嶺沿換貿之法而一年用下旣有常數則換貿之殆無限節已不成說雖一年一行一兩錢一石租三兩錢一石米當此歉歲猶有倍蓰之患況以穀捧而還作錢以錢分而還作穀者乎又況捨穀賤之邑而取穀貴之邑者乎雖於常年在所當禁如此歉歲決不可一任其因循謬習亦令道臣一邊往復統營一邊關問各邑凡係支放條之應下者稱其數以穀捧上其餘取剩錢條一益使之以錢還捧災歲窮民錢亦難辦則仍其分給待明秋作穀以紓民力而此後統營之支放穀換貿錢往復巡營指數分俵於各邑俾無元數外過濫不足之弊事一體知委於巡統兩營而蓋此二條統帥其敢曰不知乎旣已上聞之後所當重加論勘而流弊之來非今斯今有非時統帥所可獨當付諸令前姑且置之如是因繡啓申飭矯捄之後若不銳意釐改或致如前襲謬復入於來頭繡衣之啓則是乃自陷重罪莫可容貸請竝以此嚴飭敎曰嶺民之倒懸卽統穀之弊也有此統穀之名守令從以犯手聞於今番繡衣之說益知其所不知名以道伯若是其越視秦瘠使朝家宵旰一念齗齗於南顧道伯何穎還朝乎況流來之弊雖曰非今斯今歉歲窮民其所困苦之狀尤豈不切可矜乎依此擧條各別嚴飭俾有實效而道帥臣中如有別船矯捄之第傳之永久可期遵行者論理狀聞事分付有隣啓言其一固城吏逋之勒徵民間事也本縣吏習雖曰甲於一道而道臣守令若能操切禁戢則豈有初旣狼藉偸竊未乃白徵民間之弊乎不可以事在庚戌時付之過境而已吏屬則最作奸最多逋者詳細摘發計贓嚴斷懲一勵百鄕人中如有如此之類一體嚴繩此後吏鄕之負逋數十石以上隨現刑配永爲除案雖一吏一鄕匿不以聞之守令啓聞論罪事請嚴明知委敎以嚴飭行會有隣啓言其一巨濟供倭米舂精縮之收斂民間事也下納米之新結劃給惠廳因朝令擧行庶幾無弊端而至於倭船之不時來泊自非恒有之事故不得不以還米中推移取用而若使爲守令者較數歲之中量其容入穀數另加精捧別儲一庫以資取用則豈有舂精縮之若是夥然乎自今年爲始還米之代儲置用於供倭者量定石數精捧別儲俾無如前多縮徵出民間之弊不特巨濟一邑倭船去來處沿邑可以擧一反三以此定例竝爲知委事請分付從之敎曰不獨巨濟一邑沿海諸邑一體嚴飭此後不能量捧精穀更以供倭米名色濫數徵縮於民間則當該守令隨現施以重律而究其弊源收租之儲置不爲優劃而然經費雖重民弊亦不可不念令惠廳往復道臣期於釐弊有隣啓言其一船隻漁箭鹽盆間多抛棄合有矯捄事也般漁鹽三政之若是抛棄莫非守令之罪也前屬於官者今歸於公則謂之何不相關其興其廢如越視秦初不勸起惟事勒徵者寧有如許道理月前從實執總之特敎在海民誠是曠古罕今之洪恩大惠而爲守令者不加探訪以減爲主虛實互混陳起相雜之弊種種有之且況風落私發賣非但爲賑資專爲漁鹽船復古之地則乘此時船材歸於船箭木歸於漁枝葉歸於鹽一齊蘇瘼各安其業者卽是官長之責而統營之侵漁如彼守令之抛棄如此事之寒心莫此爲甚及此風落私未盡之際另飭沿邊守令船隻之破傷者竝與漁鹽而改葺修補俾有新起之實效獲免等棄之重罪事亦爲知委其餘小小弊瘼之可合自道臣釐革者令句管堂上往復道臣趁卽擧行毋或有來頭繡行更登書啓事請申飭行會從之